Sonja Albrink (CD), 2001-01-18:
Debatten i dag om det administrative bøvl er jo en mærkesag for CD, og jeg synes, det er helt fint, at Venstre, De Konservative og CD har rejst denne debat i dag, for at vi kan få en fornyet debat om det administrative bøvl.
Det, der er vigtigt at slå fast, er, at det administrative bøvl skal fjernes fra virksomhederne. Virksomhederne skal koncentrere sig om det væsentlige, nemlig at lave, sælge og fremstille deres produkter.
Det er hele forudsætningen for vores velfærdssamfund, og derfor må det administrative bøvl ikke tynge de små og mellemstore virksomheder.
For ikke så lang tid siden var der en klog mand herinde i Folketinget, som spurgte, om man ikke kunne gøre det lidt bedre.
Jeg vil så også bruge disse ord til erhvervsministeren i dag.
Der er i høj grad noget, vi godt kan gøre bedre.
Ministeren sagde i sin tale, at der er gjort en stor indsats med det imponerende resultat, at de administrative byrder er uændrede fra 1999 til 2000. Jeg kan godt garantere, at der skal meget mere til at imponere de små og mellemstore virksomheder ude omkring i landet.
Det er dem, der har problemerne i dagligdagen.
På den anden side er der også grund til at rose regeringen lidt, for der er initiativer i gang; det kan vi jo ikke nægte.
Det må forhåbentlig også glæde den nye erhvervsminister, at der måske også kan falde noget ros af til ham.
I CD ser vi LetLøn som et meget fint tiltag.
Det fjernede ikke de bøvlede regler, men det fjernede administrationen af dem væk fra virksomhederne og over til det offentlige, og det er jo også godt nok.
I CD havde vi dog gerne set, at man på nuværende tidspunkt var nået meget længere, end man er, men der er jo et gammelt ordsprog, der siger: »Hvor der er en vilje, er der også en vej.«
Af andre positive tiltag, som CD har været med til, kan jeg nævne ideen med at mindske kontrollen på de små virksomheder, der har levet op til reglerne, og i stedet koncentrere sig om problembørnene; det er jo det, vi i CD kalder eliteordningen.
Jeg skal ikke komme nærmere ind på, hvordan den blev til, som sagt i forbindelse med en finanslovaftale.
Der er og har været megen fokus på det administrative bøvl på erhvervs- og skatteområdet, men jeg kan godt være lidt bange for, at der blot bliver flyttet lidt rundt på det.
På miljøområdet har jeg i hvert fald kendskab til et eksempel
fra en stor virksomhed, der bare på ét produktionsbånd har hele 16 forskellige kontrolpunkter til opgørelse af afgifter og energi.
Det mener vi i CD simpelt hen ikke er acceptabelt, og vi må nok se i øjnene, at med den regering bliver vi nok nødt til at se bredere på det med det administrative bøvl.
Det er måske lidt synd for erhvervsministeren, at andre ministre laver ekstra byrder for erhvervslivet, mens der foregår en seriøs indsats i Erhvervsministeriet, så måske kunne man på et andet tidspunkt stille forespørgslen lidt bredere, end vi har gjort i dag.
Som sagt har vi været rundt om fokuspaneler, vi har også hørt om testpaneler, og i CD ønsker vi i hvert tilfælde, at disse paneler bliver brugt mere tilstrækkeligt, end de gør i dag.
Vi beklager det simpelt hen; vi mener, at det er af afgørende betydning, at vi herinde i Folketinget bliver gjort opmærksom på, hvis der er problemer og nogle ting, vi kan ændre.
Jeg behøver ikke at sige, hvilket forslag til vedtagelse CD stemmer for; vi er som sagt medforslagsstillere sammen med Venstre og Det Konservative Folkeparti.